Kommer oor kinderontvoerings in GautengArgieffoto Sizakele Nkosi-Malobane, die LUR vir gemeenskapsveiligheid in Gauteng, is woedend oor die beweerde ontvoering van kinders in Gauteng. Twee mans is verlede Vrydag aangerand ná ŉ poging tot ontvoering van ŉ jong meisie in Eldorado Park. Die verdagtes het glo naby ŉ skool probeer om die meisie te ontvoer. ŉ Video van die voorval word sedertdien op sosiale media versprei. Die gemeenskap het vurig opgetree en die twee moes na ŉ hospitaal gehaas word vir mediese behandeling. Oor ŉ onverwante voorval het Ofentse Morwane, woordvoerder vir Nkosi-Malobane, gesê die kêrel van Liyaqat “Lee” Mentoor (3) se ma het ook Maandag in die hof verskyn ná Lee deur ŉ paartjie in ŉ silwer motor gelaai is toe hy 16 Maart by sy ouma se huis in Roodekrans afgelaai is. “Ek veroordeel die beweerde voorvalle van ontvoering van kinders in Gauteng ten sterkste, maar in dieselfde asem veroordeel ek ook die aanranding van verdagtes deur gemeenskapslede.” Volgens haar is daar ander moontlikhede vir gemeenskappe om hul kommer aan die lig te bring in plaas van aanranding en gewelddadige betogings. Nkosi-Malobane het die wetstoepassingsagentskappe opdrag gegee om albei sake deeglik te ondersoek “sodat geregtigheid sal geskied”.